ŠTATÚT
LICENČNEJ KOMISIE  PRE POSUDZOVANIE ŽIADOSTÍ  O UDELENIE LICENCIE NA OBCHODOVANIE S VOJENSKÝM MATERIÁLOM, ZBRAŇAMI, STRELIVOM A VÝBUŠNINAMI, ICH ČASŤAMI A SÚČASŤAMI

Čl. 1
Základné ustanovenia

(1)	Štatút licenčnej komisie pre posudzovanie žiadostí o udelenie licencie na obchodovanie s vojenským materiálom, zbraňami, strelivom a výbušninami, ich časťami a súčasťami (ďalej len “štatút”) na základe zákona1) a ostatných všeobecne záväzných právnych predpisov vymedzuje pôsobnosť a úlohy licenčnej komisie pre posudzovanie žiadostí o udeľovanie licencií na obchodovanie s vojenským materiálom, zbraňami, strelivom a výbušninami, ich časťami a súčasťami,  ustanovuje zásady činnosti a zloženie licenčnej komisie.

(2)	Štatút je záväzný pre vydanie rokovacieho poriadku licenčnej komisie.

Čl. 2
Pôsobnosť licenčnej komisie

(1)	Licenčná komisia pre posudzovanie žiadostí o udelenie licencie na obchodovanie s vojenským materiálom, zbraňami, strelivom a výbušninami, ich časťami a súčasťami  (ďalej len "licenčná komisia") pôsobí na základe zákona č.179/1998 Z.z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov “(ďalej len “zákon”) a na základe vyhlášky Ministerstva hospodárstva Slovenskej republiky č. 15/1998 Z.z. o podmienkach udeľovania úradného povolenia na dovoz a vývoz tovaru a služieb v znení neskorších predpisov (príloha E cit. vyhlášky).
 
(2)	Licenčná komisia je medziodvetvový odborný a poradný orgán, ktorý posudzuje jednotlivé žiadosti o udelenie licencie na obchodovanie s vojenským materiálom, zbraňami, strelivom a výbušninami, ich časťami a súčasťami (ďalej len "žiadosť o udelenie licencie") a vyjadruje sa k návrhu na zrušenie alebo odobratie už vydanej licencie. Stanovisko alebo vyjadrenie licenčnej komisie je záväzným podkladom pre Ministerstvo hospodárstva Slovenskej republiky pri rozhodovaní o udelení licencie, jej zrušení alebo odobraní.2)

(3)	Vyjadrenie licenčnej komisie2) musí byť v súlade so zahraničnopolitickými, bezpečnostnými a hospodárskymi záujmami Slovenskej republiky a jej medzinárodnými záväzkami. 

(4)	V osobitných prípadoch overenie údajov posudzovaných žiadostí a poskytnutie doplňujúcich informácií, najmä však dokladov konečného užívateľa, zabezpečí MZV SR, MO SR alebo MH SR prostredníctvom svojich informačných zdrojov na zastupiteľských úradoch Slovenskej republiky v zahraničí. 

Čl. 3
Zloženie licenčnej komisie

(1)	Licenčná komisia je zložená z
a)	predsedu licenčnej komisie (jeden hlas),
b)	podpredsedu licenčnej komisie (jeden hlas),
c)	piatich členov licenčnej komisie (po jednom hlase).

(2)	Predsedom licenčnej komisie je štátny tajomník Ministerstva hospodárstva Slovenskej republiky a podpredsedom licenčnej komisie je zástupca Ministerstva hospodárstva Slovenskej republiky na úrovni generálneho riaditeľa sekcie. 

(3)	Členmi licenčnej komisie sú:
a)   zástupca Ministerstva zahraničných vecí Slovenskej republiky (jeden),
b)	zástupca Ministerstva obrany Slovenskej republiky (jeden),
c)	zástupca Ministerstva vnútra Slovenskej republiky (jeden),
d)	zástupca Slovenskej informačnej služby (jeden),
e)	zástupca Colného riaditeľstva Slovenskej republiky (jeden).

(4)	Predsedu, podpredsedu a členov licenčnej komisie menuje a odvoláva minister hospodárstva Slovenskej republiky, v prípade zástupcov iných rezortov na návrh príslušného ministra, resp. riaditeľa Slovenskej informačnej služby a generálneho riaditeľa Colného riaditeľstva Slovenskej republiky.3)

Čl. 4
Zásady činnosti licenčnej komisie

(1)	Rokovanie licenčnej komisie riadi a za jej činnosť zodpovedá predseda licenčnej komisie.

(2)	Predsedu licenčnej komisie v čase jeho neprítomnosti zastupuje v plnom rozsahu jeho práv a povinností podpredseda licenčnej komisie.

(3)	Člena licenčnej komisie v čase jeho neprítomnosti zastupuje v plnom rozsahu jeho práv a povinností jeho náhradník alebo náhradníci. Pri menovaní a odvolávaní náhradníkov sa postupuje podľa čl. 3 ods. 4 tohto štatútu.

(4)	Licenčná komisia sa vyjadruje 
-	k žiadostiam o udelenie licencie, ktoré boli doručené žiadateľom na Ministerstvo hospodárstva Slovenskej republiky, 
-	k návrhom na zrušenie alebo odobratie už vydanej licencie a
-	 k návrhom na čiastkovú zmenu predchádzajúcich rozhodnutí.
	Uvedené návrhy môže na rokovanie licenčnej komisie predložiť predseda, podpredseda, člen licenčnej komisie a sekretariát licenčnej komisie. 

Čl. 5
Rokovanie licenčnej komisie

(1)	Licenčná komisia posudzuje jednotlivé žiadosti o udelenie licencie a návrhy na zrušenie alebo odobratie už vydanej licencie na riadnom zasadaní. Vo výnimočných prípadoch, ak je to nevyhnutne potrebné najmä z hľadiska medzinárodných záväzkov, zahraničnopolitických, bezpečnostných, hospodárskych a humanitárnych záujmov Slovenskej republiky, posudzuje licenčná komisia takéto žiadosti a návrhy na mimoriadnom zasadaní alebo obežníkovým spôsobom.

(2)	Licenčná komisia je spôsobilá uznášať sa, ak je prítomný jej predseda alebo podpredseda a členovia licenčnej komisie alebo ich náhradníci tak, aby spolu tvorili nadpolovičnú väčšinu licenčnej komisie podľa  čl. 3 ods. 1 tohto štatútu. K platnosti vyjadrenia sa licenčnej komisie je potrebný súhlas väčšiny prítomných na zasadnutí licenčnej komisie. 
Stanovisko zástupcu Ministerstva zahraničných vecí Slovenskej republiky alebo  stanovisko zástupcu Slovenskej informačnej služby dané zahraničnopolitickými dôvodmi je vždy záväzné. 
Stanovisko zástupcu  Ministerstva obrany Slovenskej republiky je vždy záväzné v oblasti dovozu vojenského materiálu vo vzťahu k zabezpečeniu obrany Slovenskej republiky. Stanovisko zástupcu Ministerstva vnútra Slovenskej republiky alebo  stanovisko zástupcu Slovenskej informačnej služby je vždy záväzné v oblasti dovozu vojenského materiálu, zbraní, streliva a výbušnín, ich častí a súčastí vo vzťahu k vnútornej bezpečnosti štátu.

(3)	Zasadania licenčnej komisie sú neverejné a výsledky jej rokovania sa nezverejňujú.

(4)	Na rokovanie licenčnej komisie môžu byť prizvaní experti na posúdenie dodržiavania zahraničnopolitických, hospodárskych a bezpečnostných záujmov Slovenskej republiky.

(5)	V prípade, ak licenčná komisia pri prerokúvaní žiadostí o licenciu zistí nesúlad údajov uvedených v žiadosti so skutočnosťou, tieto zistenia oznámi kontrolným orgánom4) povereným kontrolou nad dodržiavaním zákona a tieto sa uvedenými zisteniami zaoberajú tak, aby bol zistený skutočný stav veci  a aby v prípade, ak bol porušený zákon, mohla byť uložená pokuta a prípadne podaný návrh na trestné stíhanie.5)

(6)	Podrobnosti o rokovaní licenčnej komisie upraví rokovací poriadok, ktorý schvaľuje minister hospodárstva Slovenskej republiky.

Čl. 6
Sekretariát licenčnej komisie

(1)	Sekretariát licenčnej komisie je výkonným orgánom licenčnej komisie a plní najmä tieto úlohy:
a)	pripravuje podklady na rokovanie licenčnej komisie a zodpovedá za ich úplnosť,
b)	organizuje a technicky zabezpečuje rokovanie licenčnej komisie,
c)	vedie písomnú a inú agendu komisie. 

(2)	Na činnosti sekretariátu licenčnej komisie sa podieľajú oprávnení zástupcovia (maximálne po troch) tých štátnych orgánov, ktorých zástupcovia sú členmi licenčnej komisie a Ministerstva hospodárstva Slovenskej republiky.

(3)	Administratívne zabezpečenie činnosti sekretariátu licenčnej komisie vrátane elektronického spracovania údajov vykonáva vecne príslušný odbor Ministerstva hospodárstva Slovenskej republiky, predmet činnosti ktorého vyplýva z Organizačného poriadku Ministerstva hospodárstva Slovenskej republiky.

(4)	Členov sekretariátu licenčnej komisie za príslušný štátny orgán vymenúva alebo odvoláva predseda licenčnej komisie na návrh tohto štátneho orgánu.

Čl. 7
Osobitné ustanovenie 

Predsedom licenčnej komisie, podpredsedom licenčnej komisie, členom licenčnej komisie alebo náhradníkom člena licenčnej komisie a členom sekretariátu licenčnej komisie môže byť len oprávnená osoba určená na oboznamovanie sa s utajovanými skutočnosťami stupňa PRÍSNE TAJNÉ podľa  osobitného zákona.6)

Čl. 8
Zrušovacie ustanovenie

	Nadobudnutím účinnosti tohto štatútu zrušuje sa štatút licenčnej komisie schválený uznesením vlády č. 206 z 9. 3. 1999 a zloženie licenčnej komisie schválené uznesením vlády č. 228 zo 17.3.1999 a č. 982 z 10.10.2001.

Čl. 9
Účinnosť štatútu

Tento štatút nadobúda účinnosť 1. januára 2002.